Cesa ëd San Dumini (Turin)

La cesa ëd San Dumini a l'é na cesa ëd Turin ch'as treuva a l'ancros ëd contrà San Dumini  e contrà Milan. A arpresenta un-a dle prinsipaj testimonianse dl'época medieval a Turin.

 Stòria 
Fondà për ospité la prima comunità turinèisa dij Frà Predicator, ël prim edifissi ëd cult (a navà ùnica) e le abitassion dij religios a armonto a la sconda mità dël sécol ch'a fa XIII. A ancaminé da la mità dël sécol ch'a fa XIV la cesa a l'é stàita arcostruvùa an stil gòtich, slongà e amplià a tre navà. Përfond rangiament struturaj e revision radicaj dle decorassion a son stàite compìe ant ël sécol ch'a fa XV e an época baròca. Mach al prinsipi dël sécol ch'a fa XX, j'antervent ëd restaur a l'han restituì a la cesa soa fisionomìa medieval perdùa.

 Capela dle Grassie 
La cesa a goerna vàire ràire piture e afresch. An particolar, la Capela dle Grassie (o dla Nonsià), a snistra dl'autar magior, a l'è stàita frescà a la mità dël sécol ch'a fa XIV da n'artista ch'a l'é stàit peui ciamà Màistr ëd San Dumini. An sij trames inferior a son arpresentà i dódes apòstol. An sle lunëtte a son stàit frescà, da snistra a drita, un Crist Pantocrator, na Nonsiassion e da ùltim San Tomà ant l'at ëd presentè tre donator a la Madòna.

 Capela dël Rosari 
La capela a drita dl'autar magior a l'é ciamà Capela dël Rosari, euvra dël Setsent progetà da Luigi Michele Barberis, con na pala d'autar dël Guercino ch'a mostra la Madòna dël Rosari coj sant Dumini e Catlin-a ëd Sien-a. Dantorn a la pala a-i son ij Quìndes Misteri dël Rosari, euvre d'intaj an bòsch dël graveur turinèis Stefano Maria Clemente, ch'a l'ha ëdcò realisà ël pùlpit dla cesa, an sla snistra dla navà sentral.

Cesaedsanduminiturin
San Dumini